**TEMPLOMOK**

# Uspenska szerb ortodox templom

Nagybecskerek / Zrenjanin, Svetosavka 2.

Az Uspenska szerb görögkeleti templomot Szűz Mária mennybemenetelének (Uspenje Svete Bogorodice) ajánlották fel. 1746-ban épült Mária Terézia uralkodása alatt barokk stílusban. Nagybecskerek egyik legkorábbi épülete, amely túlélte az 1807. évi nagy tűzvészt.   
Az épület egyhajós a keleti részen félkör alakú apszissal, a nyugatin pedig hármas tagolású bejárati homlokzattal. A legalsó szint kisméretű oszlopsorokkal és vakablakokkal rendelkezik; a középső kör alakú nyílással és szárnyakkal; a legfelső a tulajdonképpeni rézbádog borítású harangtorony boltíves ablaknyílásokkal.   
Az ikonosztáz Georgije és Dimitrije Popović festőművészek alkotása. Három egységén bibliai jelenetek láthatóak. A templomban egy trónus áll, amelyet körmenetkor használnak szent Miklós földi maradványainak bemutatására. A boltozatok sarkainak Mihály Arkangyalt, Szent Minklóst és a Szentháromságot ábrázoló falfestményeit Aleksandar Sekulić festette 1926-ban. A falakon függnek a fakeretes, szentelésekkor használt ikonok. Ezek közül valamennyit az idő folyamát átfestettek, de egyes részeken felfedezhetőek a 18. századi elemek. Az ikonok szentelése nevet viselő alkotás Georgije Popović műve, és 1952 óta kulturális örökséggé nyilvánított.

# Vavedenjska szerb ortodox templom

Nagybecskerek / Zrenjanin, Cara Dusana 82.

A Gradnulica városrész (egykor önálló falu) Szűz Mária templomba menetelének (Vavedenje Presvete Bogorodice) templomát 1777-ben fejezték be több átépítési munkálat után. A barokk-klasszicista stílusú épület egyhajós, délen harangtoronnyal. Belül boltíves mennyezettel, tágas apszissal, keskeny kórussal, gazdagon festett falakkal, kíváló rokkokó stílusú ikonosztázzal, több hordozható ikonfestménnyel.

Az ikonosztáz képeit Arsa Teodorović festette 1816-ban, az oltárkapu képei, a belső falak díszítése és a Krisztus keresztre feszítését ábrázoló festmény Stevan Aleksić alkotásai. További festményeket a nagybecskereki születésű Stevan Sekulić készített Milivoje Damjanović-val 1923-ban.   
A templomban található két 18. századi, ismeretlen szerzetes vándorfestőktől származó ikon és egy Teodor Popović által festett ikon 1778-ból.

A templom mellett található Ráfáel (Rafailo) szerzetes kápolnája, amelyet a 18. században építettek téglából a csodatevőnek tartott szerzetes kegyhelyeként. A hagyomány szerint Ráfáel szerzetes a 16. vagy 17. században érkezett ide az Athos-hegyi Hilandar kolostorból. Már életében szentként tisztelték. A monda szerint a szerzetes halála után az udvar több százéves hársfájából gyógyhatású víz fakadt. A hársfa ritka fajtához tartozik, és Szerbia védett természeti kincseinek listáján szerepel.

**Szlovák evangélikus templom**

Nagybecskerek / Zrenjanin, Cara Dušana 18.

Az evangélikus templom 1837-ben épült fel, a toronyházat pedig kilenc évvel később fejezték be. Az épület barokk és klasszicista elemeket ötvöz.

Az evangélikus hitvallású lakosság zömmel a 18. század második felében érkezett a török kor utáni betelepítési törekvésekkor. Az 1795-ben megalakult hívőközösséget nagyrészt szlovákok, kisebb részt németek alkották. 1816-ban Würtembergből érkező családokkal, két évvel később pedig tizenhét magyar családdal bővült. Túlnyomó részük (kiemelkedően a csizmadia) céhek tagjai voltak. Az istentisztelet szlovák, német és magyar nyelven folyt.   
A hitközösség 1820-ban önállósult, állandó lelkészt kapott.

Miután a magyar ajkú reformátusok a 19. század második felében kiváltak, ezt követően az istentiszteletet szlovák és német nyelven tartották.

1926-ban emelték a templom mellé a parókia épületét.

A II. világháború után már csak szlovák hívőközösség maradt.

**Református templom**

Nagybecskerek / Zrenjanin, Narodne omladine 2 / 1.

A templom a Kishíd (egykori Ferenc József-híd) előtti Kálvin térnél található, az impozáns Bíróság bal oldalán. Az evangélikus felekezetből 1866-ban kivált református hívőközösségnek készült. Szallay József lelkész több mint harminc éves fáradhatatlan tevékenységének köszönhetően gyűlt össze a pénz az építésre.

Zaboretzki műépítész tervezte, és 1891-ben építették. A paplakot 1911-ben emelték.   
Az egyhajós, neogótikus épület észak-dél tájolású, kívül szögletes, belül félkörös apszissal a déli végen, valamint magas, karcsú, hatszögletes harangtoronnyal az északi főbejárat felett. Jellemzőek a keskeny, boltíves ablakok, a keresztboltozatos mennyezet, a külső támpillérek, és a főhomlokzati kapufaragvány a rozettával.

Az orgona az 1941-ben lebontott zsinagóga bécsi műhelyben készült a 19. század első felében.

**Nepomuki Szent János Székesegyház, Nagybecskerek**

Nagybecskerek / Zrenjanin, Szabadság tér 4. (Trg slobode 4.)

A régi barokk kistemplom a lebontott török mecset helyén állt 1763-tól 1863-ig. Az új, nagyméretű, Nepomuki Szent Jánosnak szentelt katedrálist 1863 és 1886 között építették fel Stevan Đorđević építészmérnök tervei alapján. A neoromantikus épület három hajóval és egy kereszthajóval rendelkezik. Az északi oltártér félkörös, a déli bejárat fölött van a magas harangtorony. A falfestményeket Goigner József készítette secco-technikával Gustave Dore francia grafikusművész stílusát tükrözve. A főoltár felett Székely Bertalan Nepomuki Szent Jánost ábrázoló nagyméretű festménye látható.

A székesegyház orgonája Wegenstein Lipót és Fia temesvári műhelyében készült 1907-ben. A templomban a mai napig hangversenyeket adnak.

Nagybecskerek ma a szerbiai Bánát és a Nagybecskereki Római Katolikus Egyházmegye központja.

**Szent István piarista templom**

Nagybecskerek / Zrenjanin, Gimnazijska 2.

A római katolikus piarista templomot a gimnázium épületével egy időben, 1846-ban emelték, amikor Várady János nagybecskereki szerzetes megnyitotta az alsófokú piarista gimnáziumot. Az iskolával egybeépített templom az 1621-ben alapított Ordo Scholarium Piarium rend után kapta a nevét.

A templom kisméretű, egyhajós saroképület neoromantikus stíluselemekkel. A Gimnаziјska és Јоvаnа Skеrlićа utcákra néző homlokzatai kelet-nyugati tájolást adnak. A homlokzatok egyszerűek a harangtornyot kihangsúlyozó pilaszterekkel, félkörös ablakokkal és kis fülkékkel.   
A templom belsejét Geigner József festményei díszítik 1879-ből. A barokk stílusú alkotások olajjal készültek. A fő- és mellékoltárok feletti festmények a különböző céhek megrendelései. A főoltár felett Szűz Mária megjelenése Szent István előtt látható 1846-ból, a bal oldalon a piarista rendalapító Josef Kalasanti, a jobbon pedig A szűzanya a gyermekkel, amely Lichteneger József alkotása 1847-ből Rafael nyomán.

A 14 regiszteres orgona Angster József pécsi műhelyében készült.   
A kétoldalt a falak mellet és a kórushíd alatt húzódó padsorok 1847-ből származnak, és fafaragásokkal díszítettek. Mindegyik padba bevésték az ajándékozó család nevét.

**Új ortodox templom épül Nagybecskereken a szerb kolostorok mintájára (2011)**

Dr. Mileta Mihajlov, Nagybecskerek polgármestere ma részt vett a Bagljaš lakótelepen épülendő ortodox templom első munkálatainak megkezdése alkalmából rendezett ünnepségen. Mint mondta, a tervek szerint az elkövetkező egy hónapban befejezik a Jézus Krisztus mennybemenetele nevet viselő templom alapjának kiöntését, és ezek a munkálatok körülbelül egymillió dinárba kerülnek. A templom mintegy 300 négyzetméteres lesz, és a felépítésének összértéke mintegy 40 millió dinárt tesz ki. A polgármester hangsúlyozta, hogy az önkormányzat már egy millió dinárt biztosított a munkálatok megkezdéséhez. A becslések szerint két év alatt felépülhet a templom, azonban a munkálatok menete az anyagiaktól függ. A templomot a **Veljko Vlahović sugárút és a Stražilovo utca kereszteződésénél** építik, ahol egyetlen egyházi létesítmény sincs, holott a lakosok száma ezen a területen meghaladja a húszezret. A templom építéséhez a telket az önkormányzat ajándékozta oda ingyenesen a pravoszláv egyháznak, és néhány éve fel is szentelték a leendő templom helyét. Az új templom stílusa egyébként megegyezik majd a Nemanjić család által építtetett kolostorok stílusával.

<http://www.vajma.info/cikk/vajdasag/12435/Uj-ortodox-templom-epul-Nagybecskereken-a-szerb-kolostorok-mintajara-.html>